Horia Constantinescu, preşedintele Autorităţii Naţionale pentru Protecţia Consumatorilor (ANPC) avertizează că unele firme vopsesc carnea de pui, pentru a-i induce consumatorului faptul că ar fi vorba despre un pui de casă, sănătos. În multe cazuri, cei care cumpără o astfel de carne vor constata contrariul abia atunci când spală carnea, rămânând pe mâini cu vopsea. Mai grav este că anumite firme introduc un pigment colorat în mâncarea păsărilor, astfel încât vopseaua să nu mai poată fi spălată. Președintele ANPC atrage atenția consumatorilor că prin acest procedeu chiar şi ouăle primesc o altă culoare în condițiile în care comercianții au folosit mâncare amestecată cu tot felul de pigmenți, unii putând fi chiar periculoși pentru sănătate. Legat de pericolul la care se expun consumatorii, Horia Constantinescu este de părere că "dacă adăugăm şi ingredientul sallmonela, descoperit la unele ferme de către colegii noştri, în condiţiile în care la fiecare dintre aceste structuri ar trebui să existe filtre serioase, nu superficiale, atunci puiul vopsit devine şi un pericol pentru sănătatea noastră. Ne confruntăm cu un atentat serios la siguranţa fiecăruia dintre noi: pui îngălbeniţi pentru a părea mai buni, împănaţi cu tulpini de salmonela periculoase".
Pornind de la o serie de cazuri identificate în teren și care sunt din ce în ce mai des raportate, la nivel de județ, Dorel Fechete – comisar șef adjunct al Comisariatului Județean pentru Protecția Consumatorilor Sălaj ne-a precizat că "am demarat ample controale pe această linie, comisarii noștri verificând cu mare atenție carnea de pui comercializată în Sălaj. Îi îndemnăm pe consumatori să fie prudenți și atenți la cumpărăturile efectuate mai cu seamă în preajma sărbătorilor Pascale, iar în cazul în care se confruntă cu astfel de probleme să ne raporteze cazul în cel mai scurt timp pentru a lua măsuri în timp real. De asemenea, atragem atenția comercianților să fie responsabili și să respecte toate directivele legale care se impun pentru vânzarea, etichetarea și depozitarea produselor din carne".